google/wiki40b huggingface dataset:
TreSenteret

Historie

Kompetansesenteret TreSenteret ble opprettet 6. desember 2000, etter initiativ fra bl.a. Trondheim kommune, NTNU og skog- og trenæringen. Spiren til opprettelsen av et eget senter for bruk av tre var engasjementet til en gruppe treentusiaster ved daværende NTH, som i 1992 lanserte tanken om en koordinert satsing på tre på høgskolen. I 1997 ble ideen om et frittstående senter tatt videre, og Landbruksdepartementet bevilget penger til en utredning av behov og interesse i næringen for et slikt tresenter.
På bakgrunn av utredningen ble det foreslått å opprette TreSenteret, parallelt med å innføre et eget professorat på tre og et undervisnings- og forskningsprogram (TreUnd, 2000-2005). Disse tiltakene skulle sammen sørge for økt innovasjon og kompetanse. For å realisere prosjektet forpliktet ulike aktører seg til å bidra til en stiftelseskapital, og slik delta med en eller flere medlemsandeler i TreSenteret.

Medlemmer

TreSenteret har medlemmer innen det offentlige, skog-, tre- og byggenæringen og forsknings- og utdanningsinstitusjoner. Felles for medlemmene er at de har en interesse for økt bruk av tre. De største medlemmene i TreSenteret er Norges Skogeierforbund, Treteknisk og Treindustrien.
Nidarholm kloster

Nidarholm kloster var et Benediktinerkloster som lå på øya Munkholmen i Trondheimsfjorden, i innseilingen til Trondheim.

Historie

Klosteret ble grunnlagt enten i 1028 av Knut den mektige (engelske kilder), eller ifølge islandske kilder rundt 1100 av Sigurd Ullstreng, en lendermann av Magnus Berrføtt. Det var viet til den hellige Benedikt av Nursia og Sankt Laurentsius. Klosterets kirke ble omtalt som Laurentiuskirken. 
Klosterets oppgang startet med arv etter Sigurd Ullstreng som overlot sin gård samt hovedgården Viggja i Skaun kommune til klosteret. Gjennom arv ble klosteret etterhvert mektig og rikt, også handel med England er dokumentert. Det hadde en egen mølle på Ila og eget rederi. Klosteret led under alvorlige branner i 1210, 1317 og 1531 kort tid før reformasjonen.
Klosteret hadde en periode forbindelse med Clunyanere, men det ser ut som denne forbindelsen bestod av innføring av lokale reformer basert på praksis i Cluny, snarere enn medlemskap i Clunyordenen og underordning til Cluny som sådan.
Den engelske munken og historikeren Matthew Paris ble spurt i 1248, mens han bar bud til kong Håkon Håkonsson, om å overvåke en reform av Nidarholm.

Bygningene

Etter 1537 ble bygningene forlatt og forsømt. Øya ble brukt til beite og slåttemark for lensherrene på Kongsgården i Trondheim fram til øya ble befestet på 1600-tallet. Klostet ble sannsynligvis brukt som steinbrudd for festningen. På denne tiden fikk øya også navnet Munkholmen. Det er i dag ingen rester av klosteret over jorden, men utgravinger i 1970 og 1989 gav en god forestilling av hvordan klosteranlegget så ut. Et gulv med steinheller ble tolket som tilhørende kapittelsalen og rester av kirkens østlige deler (kor) er funnet.
Soss

Soss er et norsk slanguttrykk som brukes om ungdommer/eldre som har overklasseadferd og viser sin velstand i form av materielle goder, særlig dyre merkeklær og annet. Ordet er en kortform av sosietet, et fremmedord fra fransk som på norsk betyr «overklasse, aristokrati, de finere kretsene, fornemme personers selskap».  
Soss brukes ofte som en motsetning til frik eller friker, ungdommer med påfallende utseende eller oppførsel, eventuelt kombinert med venstreradikale holdninger. Ordet er lånt fra det engelske freak, som blant annet kan bety «original, eksentriker» og «monster, misfoster».  
I Sverige brukes sosse (i flertall sossar) om sosialdemokrater, særlig tilhengere eller medlemmer av Sveriges socialdemokratiska arbetareparti. Ordet er kjent fra 1986. I Sverige brukes isteden brats og stekare om sosser.
Change (klatrerute)

Change er en sportsklatrerute i Flatanger i Trøndelag. Den ble førstebesteget av den tsjekkiske klatreren Adam Ondra i oktober 2012. Ondra graderte ruta 9b+, som den første rute i verden av denne vanskelighetsgraden.
Change var dermed ansett som verdens hardeste klatrerute, og bestigningen av ruta gjorde Flatanger og Hanshelleren for alvor kjent i den internasjonale klatreverdenen. Ikke lenge etter, i februar 2013 førstebesteg Ondra ruta La Dura Dura i Oliana, Spania, som også ble gitt graden 9b+, men som etter Ondras mening likevel var et lite hakk hardere. I 2017 fikk Hanshelleren tilbake statusen som klippen med verdens hardeste rute, da Ondra førstebesteg sitt langvarige prosjekt Silence, med grad 9c.
Orkanen på Stadhavet

Orkanen på Stadhavet var et kraftig uvær som fant sted på Stadhavet, ved Selje, i 1594 som angivelig skal ha kostet mellom 300 og 600 mennesker livet. Minst 15 fraktefartøyer og jekter med besetning skal ha forlist, med 20 og 40 menn, kvinner og barn i hver.
Rekviem for en spansk bonde

Rekviem for en spansk bonde (Réquiem por un campesino español) er en kort roman skrevet av Ramón J. Sender. Den omhandler tankene og minnene til Mosen Millan, en katolsk sogneprest, som sitter i sakristiet i kirken i en navnløs aragonesisk landsby. Han forbereder seg på å holde messe for den unge bonden Paco, som ble drept av nasjonalisthæren ett år tidligere, da den spanske borgerkrigen brøt ut. Mens han sitter der, blir tankene hans avbrutt av at en altergutt kommer og går. Altergutten går og nynner på en ballade.
Romanen ble opprinnelig utgitt med tittelen Mosen Millan i 1953, men forfatteren endret tittelen i 1960 for å endre fokuset fra presten til hovedpersonen, bonden Paco.
Spiss fleinsopp

Kjennetegn

Hatten er kjegleformet (klokkeformet), og har en karakteristisk spiss på toppen, som navnet tilsier. Bredde 1-1,5 cm, høyde 1,5–2 cm. Fargen kan variere fra veldig lys gul til mørk brun/grå, oftest sandgrå. I fuktig vær blir fargen mørkere og glinsende. Hattekanten er fint stripet.
Skivene under hatten er først gråaktige, senere purpurbrune. 
Stilken er lys, ofte med brun-gule flekker/områder, og kan bli svakt blånende mot stilkbasis. Stilken er lang (4–9cm) og tynn (1–2mm). Karakteristisk for soppen er at stilken er bøyd, og i enkelte tilfeller også vridd. 
Sporene ved skivene er 12–15 x 6–9 µm, glatte og ellipsoide. Sporepulveret er purpurbrunt.
Smak og lukt er nesten fraværende.
Soppen opptrer som regel gruppevis med noen centimeters mellomrom, ofte på tuer.

Utbredelse

Spiss fleinsopp vokser i kjølige, tempererte soner og subarktiske soner over hele kloden. 
Den er også utbredt på det europeiske kontinentet, samt i Storbritannia. 
Den vokser i hele fastlandsnorge og er vanlig nordover til Troms.

Kjemi

Felles for alle psilocybe-sopper er alkaloidene psilocybin og psilocin. Begge disse stoffene står oppført på narkotikalisten. I tillegg inneholder de små mengder av alkaloidene baeocystin og norbaeocystin.

Forvekslingsmuligheter

Spiss fleinsopp vokser i habitater der det også forekommer et stort antall andre sopptyper som kan likne utseendemessig. Eksempler på dette kan være sitronkragesopp (Stropharia semiglobata), møkkfleinsopp (Psilocybe coprophila), hvit kjeglesopp (Conocybe lactea).  En generell regel er at unge sopper kan være vanskelige å artsbestemme.

Virkning

Tørket, spiss fleinsopp veier mellom 20 mg og 60 mg. Psilocybin-innholdet i soppen kan variere betydelig (fra 0,2 % til 2 % – høyest for unge eksemplarer). Da 4–8 mg psilocybin gir hallusinogene effekter hos mennesker, skulle 10 til 20 tørkede sopper á 40 mg. gi tilsvarende effekt, men effekten kan altså variere betydelig.
Effekten av spiss fleinsopp kommer alt fra 15 til 60 minutter etter inntak, og rusen varer i fire til seks timer.

Ulovlig besittelse

I 2009 ble en mann fra Larvik, i Larvik byrett, dømt til å betale 5000 kroner i bot for å ha plukket, tørket og oppbevart 82 gram spiss fleinsopp, og for å ha spist fleinsopp regelmessig i 5 år. Retten la sterk vekt på at fleinsoppen var beregnet på eget bruk, og at den ble brukt som selvmedisinering mot vinterdepresjon.
I 2012 ble en mann fra Lillehammer dømt til 36 dager i fengsel for å ha oppbevart spiss fleinsopp. Politiet melder at mannen hevder han fikk de av en kokk, og skulle lage seg en gourmetmiddag. Politiet fant ingen koblinger mellom spiss fleinsopp og mat.
Johan Havaas

Oppvekst og vitenskapelig gjerning

Johan Havaas vokste opp på gården Havås i Granvin og fikk tidlig interesse for naturhistorie og botanikk. Han var spesielt interessert i den kryptogame floraen. Havaas hadde bare omgangsskole og var for en stor del selvlært, og lærte seg også fremmedspråk (bla. latin, engelsk, tysk, fransk og spansk) på egen hånd, slik han både kunne brevveksle med vitenskapsmenn i utlandet og gi ut avhandlingene sine. Med støtte fra blant annet Bergen Museum reiste han over hele landet og samlet inn og registrerte store mengder moser, lav og parasittsopper. Særlig interesse hadde han for lav, og han beskrev selv en rekke nye arter. Arbeidene hans vakte internasjonal interesse, mens han har vært mindre kjent i Norge. 
Granvin Bygdatun har en samling etter Johan Havaas, ellers finnes det samlinger etter han ved Universitetet i Bergen og ved Duke University i Nord-Carolina i USA.
I 1934 ble han hedret med Kongens fortjenstmedalje i gull.
Søyr

Søyr (etablert 1976 i Trondheim) er en norsk musikkgruppe, fra starten ledet av trompetisten Torgrim Sollid. Søyr var fra starten inspirert av folkemusikk fra Stor-Elvdal (bl.a. Ole Mørk Sandvik) og utga Søyr (MAI 7705, 1977) og Cierny Peter (1983), samt fremførte på Kongsberg Jazzfestival 1977. Bandet er fremdeles aktivt, og var blant annet på turné i Sør-Afrika sommeren 2004.
Baugspryd

Baugspryd er et solid dimensjonert rundholt som går ut over forstevnen på seilskip. Baugsprydet festes til stevn og skrog og er oftest laget i samme materiale som skroget (tre/stål). På større skip og båter med stor seilføring kan baugsprydet forlenges med en klyverbom.
Baugsprydet stives av med baugstag og vaterstag.
Forseil plasseres mellom masten (stormast/fokkemast) og baugsprydet og en eventuell klyverbom.
Kvarkstjerne

Kvarkstjerner er en teoretisk type nøytronstjerner som dannes gjennom frigjøring av kvarker (eng. (quark) deconfinement). Massetettheten til kvarkstjernene ligger, dersom de fins, mellom massetettheten til ei nøytronstjerne og et svart hull.
Det antas at når enkelte nøytronstjerner dannes, vil noen grunnstoff pakkes svært tett i kjernens ytterste lag. Inni sjølve kjernen blir nøytronene så sammentrykte at nøytronene bryter sammen og frigjør kvarker. Det er mulig at dette utløser en kvarknova. Resultatet vil være kvarkmaterie, frie kvarker istedenfor kvarker bundne sammen i nøytroner, derav navnet kvarkstjerne. Trolig er det raskt roterende nøytronstjerner med mellom 1,5 og 1,8 solmasser som kan konverteres til kvarkstjerner. Er massen større enn tre solmasser, vil stjerna kollapse helt og danne et svart hol.
Supernovaene SN2006gy, SN2005gj og SN2005ap kan vise seg egentlig å være kvarknovaer.
Det er omdiskutert om kvarkstjerner fins eller det er snakk om målefeil. Det diskuteres også om kvarkstjerner består av en ny form for hittil ukjent stoff med høyere massetetthet enn atomkjerner og nøytroner, men mindre enn tettpakka kvarker.
Ridder Jonatann og dragen Plaque

Ridder Jonatann og dragen Plaque er et musikkalbum med barneforestillingen med samme navn, utgitt i 1978. På albumet er blant annet Erling Bonde, Anne Lise Gjøstøl og Arne Bang-Hansen.
Skattemelding

Skattemelding (tidligere selvangivelse) er informasjon om hva hver enkelt innbygger har i inntekter, utgifter, formue og gjeld i form av et skjema, enten på papir eller på Skatteetatens nettsted som innbyggerne enten må fylle ut, eller godkjenne forhåndsutfylt skjema. Dette skal til sammen danne grunnlaget for hvor mye den enkelte skal betale i skatter og avgifter. Systemet med å levere skattemeldingen ble innført i Norge i 1911.

Norge

I Norge ble skattemeldingen kalt selvangivelse frem til 1. januar 2017. Den skal leveres til Skatteetaten, og skal inneholde alle beløp som er innberettet fra arbeidsgivere, NAV, banker, forsikringsselskaper og Verdipapirsentralen. Alle som har en formue eller inntekt er pliktige til å levere en skattemelding. De eneste som ikke er pliktige til å levere skattemeldingen, er pensjonister som ikke har noen formue eller inntekt av betydning.
1. januar 2008 ble det innført fritak fra leveringsplikt for skatteytere som mottar en korrekt og fullstendig forhåndsutfylt skattemelding.

Danmark

I Danmark er selvangivelsen en årlig melding over inntekt, fradrag og lignende, som en skattepliktig person må innsende til SKAT. Selvangivelsen foregår elektronisk, og SKAT mottar automatisk opplysninger fra arbeidsgivere, banker, A-kasser, veldedige organisasjoner mv., således at den skattepliktige kun må utfylle manglende tall, og i mange tilfelle slett ikke behøver å angi noe.
Meldingen danner utgangspunkt for skatteberegningen.

Sverige

Selvangivelsen (självdeklarationen) skal leveres til Skatteverket senest den 2. mai (eller, om den 2. mai er en lørdag eller helligdag, nærmeste påfølgende hverdag). Samme dag skal også den skatt som selvangivelsen angir være innbetalt på den skattskyldiges skattekonto.
Den irsk-britiske grense

Den irsk-britiske grense løper 499 km fra Lough Foyle nord på øya Irland til Carlingford Lough i nordøst, og skiller republikken Irland fra den britiske regionen Nord-Irland. Grensen er beskrevet som en av de mest atypiske i sitt historiske opphav, geografiske kontekst og administrative regime.
Der er mer enn 200 offentlige veier som krysser grensen. Det er ikke passkontroller ved grensen.
Etter folkeavstemningen om Storbritannias EU-medlemskap 2016 er grensens fremtid usikker, og dens status er et av de sentrale forhandlingspunktene i brexit-prosessen.
Oz: The Great and Powerful

Om filmen

Oz: The Great and Powerful er en slags forløper til den klassiske musikalfilmen Trollmannen fra Oz fra 1939, som er basert på den amerikanske barneboka Trollmannen fra Oz. Den forteller historien om hvordan Oz ble en legendarisk og mektig trollmann. Begge filmene er to i en rekke filmatiseringer basert på fortellingene og figurene i barnebøkene.
Filmen hadde oppsatt norsk kinopremiere 8. mars 2013.

Handling

Oscar "Oz" Diggs (James Franco) er en sirkusillusjonist fra Kansas som tror han har vunnet rene lottogevinsten når han blir tatt av en virvelvind og ender opp i landet Oz. Imidlertid møter han på tre mystiske hekser, Theodora (Mila Kunis), Evanora (Rachel Weisz) og Glinda (Michelle Williams), og Oscar finner ut at det finnes en legende om en trollmann som skal bringe fred tilbake til landet, noe han koser seg med å late som han er. Heksene er imidlertid ikke overbevist om at Oscar er den fantastiske trollmannen alle venter seg, og det viser seg at de har rett. Men Oscar finner ut at ikke alt er fryd og gammen i Oz, og bestemmer seg for å bli den trollmannen legendene forteller om - på sin egen måte. I tillegg må han finne ut hvilke av de tre heksene som er onde og hvem av dem som er gode før landet blir ødelagt.
Graue Panther

Graue Panther (inntil 1993 Die Grauen) var et tysk småparti som eksisterte fra 1989 til 2008. Partiet ble grunnlagt av Trude Unruh (født 1925) som tidligere hadde vært partiuavhengig medlem av de Grønnes fraksjon i Forbundsdagen. Forgjengeren var Unruhs Senioren-Schuz-Bund – en interesseorganisasjon for eldre. I 2006 fikk partiet 3,8 % av stemmene i Berlin. Som følge av en partistøtteaffære i 2008 ble partiet oppløst med opphørsdato 29. mars 2008.

Etterfølgende partier

Etter oppløsningen av Graue Panther ble to nye partier stiftet: Die Grauen – Generationspartei og Allianz Graue Panther.
Herbie Flowers

Biografi

I 1969 var Flowers med på å grunnlegge gruppa Blue Mink, og spilte på deres låt «Melting Pot», som til slutt endte på en tredjeplass på den britiske singlelisten UK Singles Chart. I 1972 ble Flowers bassarbeid kjennetegnet for åpningssekvensen på «Walk on the Wild Side» av Lou Reed og samtidig en viktig del av David Bowies album Space Oddity, Diamond Dogs og konsertalbumet David Live samt Harry Nilssons sang «Jump into the Fire». 
Flowers spilte bass på konseptalbumet Jeff Wayne's Musical Version of The War of the Worlds, som handlet om Herbert George Wells' verk Klodenes kamp. Han ble siden medlem av både CCS og senere T. Rex med Marc Bolan fra august 1976 til Bolans død i september 1977.
Herbie Flowers er for øvrig også kjent for å ha komponert låta «Grandad» for Clive Dunn og som lå på topp hos de britiske hitlistene i 1971. Låta ble angivelig til etter at Clive Dunn og Flowers skal ha møttes på en fest og hvor Dunn skal ha utfordret han til å skrive en låt for ham. Ifølge Flowers på BBC Radio 2–programmet Jammin skal han ha skrevet sangen ved å bruke en enkel bok om komposisjon. Han skulle likevel ha hatt problemer med å begynne på sangen, men etter at han ringte til sin vokalistvenn Kenny Pickett (kjent fra The Creation) og fikk han til å komme, kom idéen om å bruke lyden av ringeklokken etter at Pickett ankom. Denne lyden ble siden en kjent del av sangen. 
Videre i 1979 ble han medgrunnlegger av bandet Sky, som etterhvert fikk betydelig suksess i Storbritannia. I mellomtiden bidro han blant annet også med tuba på Camels progrock–album Nude. Siden Sky's oppløsning tidlig på 1990-tallet har Flowers brukt tiden sin på å spille jazz samt at han har arbeidet som lærer innen bassgitar og ledet flere undervisninger på skoler hvor han har hjulpet barn med generell musikkundervisning.
HomeNet

HomeNet AS er et heleid datterselskap av telekommunikasjonskonsernet Globalconnect, tidligere navn Broadnet og tilbyr bredbånd til privatmarkedet (både DSL og fiberoptikk) i Norge. HomeNet het tidligere Ventelo Privat, og merkenavnet HomeNet ble lansert 13. juni 2013. HomeNets hovedkontor ligger på IT Fornebu, mens kundesenteret holder til på Skibåsen (Sørlandsparken) øst for Kristiansand.
HomeNets strategi baserer seg på å være en prisutfordrer i det norske bredbåndsmarkedet, og har som uttalt mål å alltid ligge som nr. 1 blant de landsdekkende leverandørene på telepriser.no, nåværende nkom.no. Telepriser er en tjeneste for prissammenlikning som drives av Post- og teletilsynet (PT) (Fra 2015; Nasjonal kommunikasjonsmyndighet). 
HomeNet har (2014) strategiske samarbeidsavtaler med blant annet Norwegian Air Shuttle og Huseiernes Landsforbund.
Storebrand

Fusjoner

Storebrand har fusjonert med flere selskaper opp gjennom tidene.
På 1970-tallet kjøpte Storebrand de resterende aksjene i Det norske Livsforsikringsselskab Idun, og Storebrand-Idun ble til. Storebrand hadde eiet de fleste aksjene i Idun siden 1923.
Storebrand og Norden fusjonerte i 1982 og ble til Storebrand-Norden.
I 1991 fusjonerte Storebrand med UNI og ble til UNI Storebrand.
I 2007 kjøpte Storebrand det svenske livsforsikringsselskapet SPP.
Warren County (Iowa)

Navn

Fylket har navn etter generalmajor Joseph Warren fra den amerikanske uavhengighetskrigen.
Antergos

Antergos er en Linux-distribusjon basert på Arch Linux. Den benytter seg av skrivebordsmiljøet GNOME som standard, men kan også ta i bruk Cinnamon, MATE, KDE og Xfce. Distribusjonen ble første gang lansert 7. mai 2012 under navnet Cinnarch og i mai 2013 ble den rangert blant de topp 30 mest populære distribusjoner ved Distrowatch. Det galisiske ordet Antergos betyr “forfedre”, og navnet ble valgt for “å lenke sammen fortiden med nåtiden”.
En ubehagelig sannhet

En ubehagelig sannhet (Originaltittel: An Inconvenient Truth) er både en amerikansk dokumentarfilm og en amerikansk bok, begge med Al Gore, tidligere visepresident under Bill Clinton og nåværende miljøaktivist. Al Gore fikk i 2007 Nobels fredspris for sitt arbeid for miljøet.

Kontroverser i Storbritannia

Høsten 2007 forsøkte et medlem av et skolestyre i Kent å få filmen forbudt vist i britiske ungdomsskoler, da han mente filmen var full av feil. Saken kom opp for retten, der konklusjonen ble at filmen fortsatt kunne vises dersom elevene samtidig ble opplyst om de kontroversielle og omstridte delene av filmen. I den sammenheng påpekte dommeren ni tvilsomme påstander i filmen.
Ted Leo and the Pharmacists

Ted Leo and the Pharmacists er et amerikansk rockeband som spiller punkinspirert indierock. Bandet har gitt ut fire studioalbum, og ledes av låtskriveren, vokalisten og gitaristen Ted Leo.
Inge Einarsen Bartnes

Familie og yrkesliv

Han vokste opp på slektsgården Øvre Bartnes i Beitstad som sønn av gårdbruker Einar Bartnes og hustru Pauline Thun. Han giftet seg i 1938 med Margit Kvitvang fra Sparbu. De fikk tre barn.
Han gikk Torshus folkehøgskule og Mære landbruksskole, og arbeidet ved herredskontoret i Beitstad og som forretningsfører, før han i 1942 overtok som gårdbruker på Øvre Bartnes. Til tross for sine mange offentlige gjøremål, sørget Inge Bartnes i sin tid for å nydyrke 230 dekar, så gården hadde nærmere 600 dekar dyrket mark og 1 000 dekar produktiv skog.
I 1971 overdrog han gården til sin eldste sønn, Erik Bartnes, som ble ordfører i Steinkjer og fylkesordfører i Nord-Trøndelag. Dennes sønner Inge Bartnes og Lars Erik Bartnes har også vært Senterparti-politikere.

Politisk og offentlig arbeid

Han ble valgt til formann i Beitstad bondeparti det året han fylte 27 år, i 1938. Fra 1946 til 1954 var han ansatt som fylkessekretær i Nord-Trøndelag bondeparti, hvorpå han var innvalgt på Stortinget for Bondepartiet/Senterpartiet frem til 1973. Hele tiden satt han i partiets sentralstyre, og fra 1958 i Stortingets forsvarskomité (tidligere militærkomité). Han var også varaordfører i Beitstad kommune fra 1948 til 1954.
Bartnes var medlem av en rekke offentlige og private styrer og representantskap, blant annet som styreformann i Statens kornforretning fra 1968 til 1983.

Æresbevisninger

Inge Bartnes ble utnevnt til ridder av 1. klasse av St. Olavs Orden og til kommandør av den svenske Nordstjerneordenen i 1982. Han ble også tildelt Islands minnemedalje 1874–1974 i 1968, Kong Haakon VIIs 100-årsmedalje i 1970, Heimevernets fortjenstmedalje i 1971, samt to franske ordener for samarbeidet mellom fransk kornkooperasjon og Statens kornforretning i 1981.
Kliin kokos (TV-show)

Kliin kokos var et norsk underholdningsprogram med humortrioen KLM som ble sendt i Harald Tusberg sitt TV-program Kom inn på NRK fra 24. oktober til 26. desember høsten/vinteren 1981. Programmet var et rent slapstick-program både med og uten dialog og varte 8:42 til ca. 10:55. Den 5. desember 1981 ble KLM og Alfred Næss intervjuet av Harald Tusberg om kokepunkter innen norsk humor rett etter at episode nr. 3 av KLM-programmet ble sendt. I 1982 ble en engelskspråklig versjon av Kliin kokos spilt inn med engelsk dialog, nye sketsjer og det beste fra de fire episodene og ble sendt til Montreux-festivalen, programmet fikk navnet Nuts men vant ingen pris men ble solgt til mange land. I 1985 kom det en ny runde med Kliin kokos, denne gangen med 8 episoder som ble sendt i underholdningsprogrammet Lørdagsbilaget og i 1983 ble kjøpevideoen Mer Kliin kokos utgitt og inneholdt nyinnspillinger av sketsjer, reklamesketsjer og musikkvideoer til KLM-sangene Hockeyfrelst, Mareritt og Norske menn.
Daejeon Hanbat stadion

Liv etter OL

Etter OL er stadionet blitt brukt som hjemmebane til fotballklubben Daejeon Citizens frem til 2001 da laget flyttet til Daejeon World Cup Stadium.
Tropp

Tropp, også kalt pelotong, er den nest minste militære avdelingen, og er normalt inndelt i fire til seks lag bestående av lagfører og tre til ni soldater. Troppen ledes av en troppssjef, normalt en offiser med løytnants grad, og en nestkommanderende, vanligvis med fenriks grad. Til sammen består dermed en tropp av 30–50 soldater og befal.
Tre til fem tropper utgjør et kompani (eventuelt et batteri eller en eskadron).
Uttrykket tropper brukt i flertall er et synonym for militære styrker.